**ՀՐԱԶԴԱՆ ՀԱՄԱՅՆՔԻ ՂԵԿԱՎԱՐԻ ԲՅՈՒՋԵՏԱՅԻՆ ՈՒՂԵՐՁԸ**

*Հրազդան համայնքի 2024 թվականի բյուջեն մշակվել է՝ հիմք ունենալով համայնքի 2022-2026 թվականների հնգամյա զարգացման և 2024-2026 թվականների միջնաժամկետ ծախսերի ծրագրերը:*

*Համայնքի գործունեությունը մեծապես կախված է բյուջետային գործընթացի լավ կազմակերպումից, բյուջեի եկամուտների արդյունավետ հավաքագրումից և միջոցների խնայողական օգտագործումից, եկամուտների հավաքագրման համար ունեցած բազաներում տվյալների հնարավորինս ճշտումից:*

*Համայնքի 2024 թվականի բյուջետային քաղաքականության իրականացման համար հիմք են հանդիսացել* *ցուցանիշների համեմատական վերլուծությունը նախորդ տարվա բյուջեի փաստացի, ընթացիկ բյուջետային տարվա հաստատված և հաշվարկային ցուցանիշները և իրականացվող ծրագրերի շարունակականությունը:*

*Բյուջետային քաղաքականության հիմնական ուղղություններն են՝ բարձրացնել համայնքապետարանի աշխատակազմի և համայնքային կազմակերպությունների աշխատանքի արդյունավետությունը, բարելավել համայնքի ֆինանսական վիճակը՝ վերանայելով անշարժ գույքի միասնական հարկի բազաները, բարձրացնել սեփական եկամուտների հավաքագրման և ծախսերի արդյունավետ կառավարման մակարդակը, իրականացնել մշակութային և երիտասարդական միջոցառումներ՝ աշխուժացնելով համայնքի բնակիչների մշակութային, ստեղծագործական, սպորտային և հասարակական կյանքը, կազմակերպել սոցիալական տարաբնույթ ծրագրեր, բարձրացնել բնակչությանը մատուցվող համայնքային ծառայությունների մակարդակն ու որակը, կապիտալ ներդրումներ կատարել համայնքի բնակարանային-կոմունալ տնտեսության, ճանապարհային տնտեսության բնակավայրերի ճանապարհների հիմնանորոգման բնագավառներում, նախադպրոցական և արտադպրոցական ուսումնական հաստատությունների շենքային պայմանների բարելավմանն ուղղություններով:*

*Համայնքի 2024 թվականի զարգացման հիմնական ուղղությունները միտված են բնակչության կենսական շահերի ապահովմանը,**մարդու ներքին կարողությունների զարգացման և իրացման միջոցով՝ միջին խավի բարեկեցությանը, շրջակա միջավայրի պահպանմանը, զբոսաշրջության, արդյունաբերության, համայնքի հարմարավետ և բարեկեցիկ միջավայրի ստեղծմանը, համայնքային ենթակառուցվածքների արդիականացմանն ու զարգացմանը,**համայնքային ներդրումների և բարեգործությունների արդյունավետության բարձրացմանը:*

*Մեր առջև ծառացած են նաև արցախահայության բնակեցման, կենցաղային պայմանների և սոցիալական վիճակի բարելավման, ինչպես նաև հոգեբանական խնդիրները, որի համար պետք է միավորվենք մեկ միասնական գաղափարի շուրջ և հնարավորինս աջակցենք մեր հայրենակիցներին:*

*Ես դիմում եմ Հրազդան համայնքի բնակիչներին, ավագանուն, աշխատակազմի և համայնքային կազմակերպությունների աշխատակիցներին՝ շահագրգիռ և սրտացավ մոտեցում ցուցաբերել համայնքի 2024 թվականի բյուջեի միջոցների ձևավորման, դրանց նպատակային, հասցեական և արդյունավետ օգտագործման, բյուջեի կատարման և վերահսկման աշխատանքներում:*

***ՀԱՄԱՅՆՔԻ ՂԵԿԱՎԱՐ՝ Ս. ՄԻՔԱՅԵԼՅԱՆ***